FI Euroopan unionin virallinen lehti CE 84/698

(2004/C 84 E/0785)

KIRJALLINEN KYSYMYS P-0949/04

esittäjä(t): Raffaele Costa (PPE-DE) komissiolle

(22. maaliskuuta 2004)

Aihe: Valimoalan italialaisten toimijoiden vaikeudet

Viime kuukausien aikana yhä useammat valimoalan italialaiset toimijat ovat ilmoittaneet vakavista tuotantovaikeuksista. Tähän hälyttävään tilanteeseen on useita eri syitä: yhtäältä raaka-aineet (hematiitti-harkkorauta, pallografiittirauta, rauta- ja teräsromu ja koksi) ovat yhä kalliimpia, mikä on seurausta ennen kaikkea Kiinan hallituksen käyttöön ottamista vientirajoituksista ja tähän liittyen niiden valtavasti kasvaneesta kysynnästä Kiinassa ja koko Aasiassa (pelkästään teräksen maailmanlaajuisesta tarjonnasta Kiina käyttää kokonaisuudessaan kolmasosan). Monet työntekijät ovat myös ilmoittaneet vaikeuksista, jotka aiheutuvat siitä, että Italian lainsäädännössä rautaromu luokitellaan jätteeksi. Nämä tekijät muiden ohessa ovat aiheuttaneet viime vuoden aikana valimoiden raaka-aineiden hintojen jatkuvan nousun. Rautaromun hinnan nousu on ollut 45—70 prosenttia, ja metalliseosten (molybdeeni, nikkeli ja vanadium) 60—100 prosenttia. Tilanne on sietämätön ja voi johtaa jo lyhyellä aikavälillä vaikeisiin teollisuus- ja työllisyyskriiseihin.

Minkälaisiin toimenpiteisiin aiotaan siis ryhtyä pikaisesti tässä esille tuotujen ongelmien ratkaisemiseksi, ja aiotaanko Kiinan hallitusta painostaa, jotta saataisiin aikaan sellaiset kauppasopimukset, jotka eivät haittaisi näin paljon yhteisön teollisuutta tällä alalla?

Erkki Liikasen komission puolesta antama vastaus

(15. huhtikuuta 2004)

Komissio seuraa tarkkaavaisesti maailman raaka-ainemarkkinoiden kehittymistä. Erityisesti se tutkii näiden tuotteiden Aasian kysynnän kasvun vaikutusta EU:n markkinoihin ja hintoihin. Tämä vaikuttaa kaikista aloista eniten valimoalaan, koska kaikkien sen tarvitsemien raaka-aineiden hinnat nousevat samaan aikaan. Erityisesti hinnannousu koskee romurautaa, koksia ja rautayhdisteitä.

Komissio on kysymyksen esittäjän kanssa samaa mieltä, että osa Italian valimoteollisuuden vaikeuksista voidaan yhdistää Kiinan nopeaan teolliseen kehittymiseen, joka on aiheuttanut raaka-ainekysynnän kasvun myötä jännitettä markkinoilla ja maailmanlaajuisen hintojen nousun.

Tämän vuoksi komissio on ottanut yhteyttä Kiinan viranomaisiin. Tarkoituksena on tutkia mahdollisia ratkaisuja ongelmiin, jotka ovat suoraan yhteydessä Kiinan hallituksen kaupallisiin toimiin, erityisesti koksin vientilupiin. Kiinahan on tämän raaka-aineen suurin viejä maailmassa, mutta koska kysyntä sen sisämarkkinoilla on kasvanut, Kiina on viime aikoina rajoittanut vientiä kaupallisilla rajoittavilla toimilla. Komissio on tiedustellut Kiinan viranomaisilta, ovatko kyseiset toimet Maailman kauppajärjestön (WTO) sääntöjen mukaisia.

Rautaromuun liittyy erilainen ongelma. EU on merkittävä rautaromun tuottaja ja viejä, ja varastot ovat riittävät. Kun kuitenkin maailmanmarkkinahinnat ovat kovassa nousussa, tämän raaka-aineen keräily- ja jakelukanavien kaikilla tasoilla saattaa ilmetä keinottelua, joka on omiaan vahvistamaan markkinoiden pieniä heilahteluja. Koska Italialla on rakenteellinen rautaromun vajaus, se kärsii nopeammin ja välittömämmin kuin suurin osa sen EU-kumppaneista, jos tilanne markkinoilla muuttuu.

Rautaromun luokitteleminen jätteeksi johtuu yhteisön lainsäädännöstä, jossa säädetään kierrätyksestä ympäristöperiaatteet huomioon ottaen. Kansallisten tai paikallisten viranomaisten tehtävänä on panna lainsäädäntö täytäntöön jätehuoltoa koskevan puitedirektiivin (1) säännösten mukaisesti.

Komissio ilmoittaa kysymyksen esittäjälle jatkavansa raaka-ainemarkkinoiden kehittymisen tarkkaa seuraamista kaikkia mahdollisia keinoja käyttäen sen varmistamiseksi, että näiden tuotteiden maailmanlaajuisessa kaupassa noudatetaan avoimen ja reilun kaupan sääntöjä.

(1) Neuvoston direktiivi 75/442/ETY, annettu 15 päivänä heinäkuuta 1975, jätteistä (EYVL L 194, 25.7.1975).